แยกงบกลางแก้เบิกจ่ายช้า
เบิกจ่ายงบกลางอืด สคช.แนะกระทรวงคลังแยกงบกลางออกจากงบปกติ
11 ธ.ค. 2558

เบิกจ่ายงบกลางอืด สคช.แนะกระทรวงคลังแยกงบกลางออกจากงบปกติ
แหล่งข่าวจากกระทรวงการคลัง เปิดเผยว่า สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้ขอให้กระทรวงการคลังแยกรายการเบิกจ่ายของงบกลางปีงบประมาณ 2559 ออกจากงบรวม เนื่องจากการ เบิกจ่ายงบกลางมีความล่าช้ามาก ฉุดภาพรวมการเบิกจ่ายงบประมาณ ทำให้นักลงทุนเกิดความเชื่อไม่เต็มที่ เพราะเห็นว่าการเบิกจ่ายงบประมาณล่าช้าทำให้เงินยังไม่เข้าไปหมุนเวียนในระบบเศรษฐกิจ
ทั้งนี้ การเบิกจ่ายงบประมาณรายจ่ายปี 2559 ล่าสุด วันที่ 4 ธ.ค. 2558 วงเงิน 2.72 ล้านล้านบาท เบิกจ่ายได้ 5.89 แสนล้านบาท หรือ 21.7% สูงกว่าการเบิกจ่ายในช่วงเดียวกันของปีก่อนหน้าเล็กน้อย แต่ภาพรวมของการเบิกจ่ายหากไม่รวมงบกลางจะมีวงเงิน 2.29 ล้านล้านบาท เบิกจ่ายได้ 5.24 แสนล้านบาท หรือ 22.8% โดยงบกลางที่ แยกออกมามีจำนวน 4.22 แสนล้านบาท เบิกจ่ายได้แล้ว 6.57 หมื่นล้านบาท หรือ 15.6%
สำหรับการเบิกจ่ายงบลงทุนวงเงินรวม 5.44 แสนล้านบาท มีการเบิกจ่าย 3.73 หมื่นล้านบาท หรือ 6.9% ถือ ว่ายังเบิกจ่ายได้ล่าช้า แต่เมื่อแยก งบลงทุนที่ไม่รวมงบลงทุนที่มาจาก งบกลางจะมีวงเงิน 4.57 แสนล้านบาท เบิกจ่ายได้แล้ว 3.73 หมื่นล้านบาท หรือ 8.2% ทำให้สัดส่วนการเบิกจ่ายสูงขึ้น ขณะที่งบลงทุนที่เป็นเฉพาะงบ กลางมีจำนวน 8.72 หมื่นล้านบาท เบิกจ่ายได้ 16 ล้านบาทเท่านั้น หรือคิดเป็นสัดส่วน 0%
แหล่งข่าวเปิดเผยว่า การแยกการเบิกจ่ายในส่วนของงบกลางออกมาจะทำให้เห็นปัญหาของการเบิกจ่ายงบประมาณ ทำให้หน่วยงานที่เกี่ยวข้องแก้ไขปัญหาการเบิกจ่ายได้ตรงจุดมากขึ้น ขณะที่นักลงทุนก็จะมีความเข้าใจเศรษฐกิจไทยได้มากขึ้นว่าการเบิกจ่ายงบประมาณภาพรวม และงบลงทุนหากไม่รวมงบกลางถือว่ามีแนวโน้มการเบิกจ่ายที่ดีอย่างต่อเนื่อง ในส่วนของการเบิกจ่ายงบกลางรัฐบาลก็พยายามเร่งแก้ไขปัญหาการเบิกจ่ายให้เร็วขึ้น
สำหรับการเบิกจ่ายงบเหลื่อมปี 2.36 แสนล้านบาท เบิกจ่ายได้ 1.45 หมื่นล้านบาท หรือ 6.2% ถือว่าเบิกจ่ายได้ล่าช้า แต่งบกลางที่ยังไม่เบิกจ่ายมีการทำสัญญาผูกพันไปแล้ว 1.53 แสนล้านบาท ยังไม่ได้ทำสัญญา 6.89 หมื่นล้านบาท